google/wiki40b huggingface dataset:
Πέδρο Πάσους Κοέλιου

Πρώτα χρόνια και σπουδές

Γεννήθηκε στις 24 Ιουλίου 1964 στην Κοΐμπρα. Ο πατέρας του, Αντόνιο Πάσους Κοέλιου, ήταν γιατρός, ενώ η μητέρα του, Μαρία Ροντρίγκες Σάντος Μαμέδε, ήταν νοσοκόμα. Έχει μια μεγαλύτερη αδελφή, την Μαρία Τερέζα Μαμέδε Πάσους Κοέλιου και έναν μικρότερο αδελφό, τον Μιγκέλ Μαμέδε Πάσους Κοέλιου, που πάσχει από εγκεφαλική παράλυση.
Πέρασε την παιδική του ηλικία στην Αγκόλα, όπου και πήγε σχολείο στη Λουάντα και στο Σίλβα Πόρτο (σήμερα Κουΐτο) μέχρι τα δέκα του χρόνια, απ' όπου και έφυγε ύστερα από την Επανάσταση των Γαρυφάλλων και την ανεξαρτησία της Ανγκόλας. Στα 19 του χρόνια, πήγε να σπουδάσει στο Πανεπιστήμιο της Λισαβόνας. Αν και είχε δηλώσει ως πρώτη προτίμηση την ιατρική, τελικά σπούδασε μαθηματικά, καθώς οι βάσεις για την εισαγωγή στην ιατρική σχολή ήταν πολύ υψηλές, αλλά δεν αποφοίτησε. Απέκτησε το πρώτο του παιδί στα 24 του χρόνια μετά τον γάμο του με την Φάτιμα Παντίνια. Έγινε μέλος της νεολαίας του Σοσιαλδημοκρατικού Κόμματος και εξελέγη πρόεδρός της το 1991. Την ίδια χρονιά εξελέγη βουλευτής για την περιφέρεια Βίλα Ρεάλ, όπου και παρέμεινε μέχρι το 1999.

Πολιτική σταδιοδρομία

Εξελέγη αντιπρόεδρος του Σοσιαλδημοκρατικού Κόμματος το 2005, ενώ δεν κατάφερε να εκλεγεί πρόεδρος του κόμματος το 2008, χάνοντας από τη Μανουέλα Φερέιρα Λέιτε, πράγμα που κατάφερε το 2010. Μέχρι το 2010, προσπάθησε να πείσει τη σοσιαλιστική κυβέρνηση υπό την ηγεσία του Ζοζέ Σόκρατες να λάβει μέτρα λιτότητας προκειμένου να διατηρηθεί η οικονομική σταθερότητα, πράγμα που δεν κατάφερε, ψηφίζοντας κατά στην ψηφοφορία του κοινοβουλίου για ψήφο εμπιστοσύνης, οδηγώντας την κυβέρνηση Σόκρατες σε παραίτηση. Στις εκλογές της 5ης Ιουνίου 2011, το Σοσιαλδημοκρατικό Κόμμα κατάφερε να πετύχει μια ιστορική, όπως έχει χαρακτηριστεί, νίκη, με τον Κοέλιου να γίνεται, τελικά, ο νέος πρωθυπουργός της χώρας, σχηματίζοντας κυβέρνηση συνασπισμού με το Λαϊκό Κόμμα του Πάουλο Πόρτας, που ορίστηκε υπουργός Εσωτερικών και Εξωτερικών Υποθέσεων.
Έπειτα από τις βουλευτικές εκλογές του 2015, ο κεντροδεξιός συνασπισμός στο οποίο ανήκει και το κόμμα του Κοέλιου κέρδισε τη νίκη, αλλά χωρίς αυτοδυναμία. Ο Κοέλιου έλαβε εντολή για σχηματισμό κυβέρνησης μειψηφίας τον Οκτώβριο του 2015. Η νέα κυβέρνηση Κοέλιου υπήρξε η πιο βραχύβια στην πολιτική ιστορία της χώρας, καθώς κατέρρευσε στις 10 Νοεμβρίου, έπειτα από την καταψήφιση των προγραμματικών προτάσεων.
Παρμενίων Τζίφρας

Η ζωή του

Γεννήθηκε το 1925 στο Βογατσικό Καστοριάς. Το 1949 αποφοίτησε από τη Νομική Σχολή του Αριστοτελείου Πανεπιστημίου Θεσσαλονίκης (ΑΠΘ). Αρχικά άσκησε τη δικηγορία, αλλά το 1955 εισήλθε στο δικαστικό σώμα με διαγωνισμό.
Κατά τη διάρκεια της δικαστικής του σταδιοδρομίας διατέλεσε, μεταξύ άλλων, προϊστάμενος του Πρωτοδικείου Πειραιώς, ειδικός σύμβουλος του υπουργού Δικαιοσύνης καθηγητή Γεωργίου - Αλεξάνδρου Μαγκάκη και επιθεωρητής της Α΄ Δικαστικής Περιφέρειας. Tο 1991 έγινε αντιπρόεδρος του Αρείου Πάγου, αλλά έμεινε στη θέση μόνο για ένα χρόνο, καθώς το 1992 αποχώρησε λόγω συμπλήρωσης του ανώτατου κατά το Σύνταγμα ορίου ηλικίας (67 έτη).
Ήταν ένας από τους 13 δικαστές που συμμετείχαν στο ειδικό δικαστήριο για το Σκάνδαλο Κοσκωτά, του οποίου οι συνεδριάσεις μεταδίδονταν τηλεοπτικά επί μήνες. Αυτός και ο αρεοπαγίτης Πρόδρομος Ασημιάδης θεωρούνταν οι πιο ευνοϊκά διακείμενοι στον Ανδρέα Παπανδρέου, ενώ αντίθετα ο πρόεδρος του Αρείου Πάγου Βασίλειος Κόκκινος και ο αρεοπαγίτης Σωκράτης Σωκρατείδης (που το 1967, επί χούντας, είχε ζητήσει την παραπομπή του Ανδρέα Παπανδρέου για εσχάτη προδοσία για την Υπόθεση ΑΣΠΙΔΑ) θεωρούνταν οι περισσότερο «σκληροί». Στις «μάχες» που διεξάγονταν στις συνεδριάσεις των δικαστών, ο Τζίφρας πρωτοστατούσε με την επιχειρηματολογία του για την αθώωση των κατηγορουμένων και για το έωλο του κατηγορητηρίου. Ο Ανδρέας Παπανδρέου τελικά αθωώθηκε και για τις 3 κατηγορίες που αντιμετώπιζε (για μία απ' αυτές οριακά με ψήφους 7-6).
Το 2000 ο Παρμενίων Τζίφρας εξέδωσε και βιβλίο για την υπόθεση με τίτλο «Η αθωωτική μου ψήφος για τον Ανδρέα Γ. Παπανδρέου».
Πέθανε τον Αύγουστο του 2015, σε ηλικία 90 ετών. Γιος του είναι ο δικηγόρος Ναούμ Τζίφρας .
942 Ρομίλντα

Φυσικά χαρακτηριστικά

Η μέση διάμετρος της Ρομίλντας εκτιμάται σε 32 χιλιόμετρα περίπου. Τα υπόλοιπα φυσικά χαρακτηριστικά της είναι άγνωστα.
Ουρανός (μυθολογία)

Πρωτόγεννος

Είναι ένας από τους Πρωτόγεννους, ο γηραιότερος των Θεών των στοιχείων της φύσεως και ο πρωτότοκος γιος της Γαίας, η οποία τον γέννησε την ώρα που κοιμόταν δίπλα στον Έρωτα χωρίς γονιμοποίηση, «για να την περιβάλλει και για να είναι αιώνιος και ασφαλής οίκος των μακάριων θεών», όπως γράφει ο Ησίοδος στην Θεογονία (στ. 127-128). Ο Ουρανός είναι το πρώτο άρρεν στοιχείο της γης.

Η αρχή της μυθολογίας

Ο Ουρανός και η Γαία έκαναν πολλούς απογόνους: τους Τιτάνες, τρεις Κύκλωπες και τρεις Εκατόγχειρες. Επειδή μισούσε τα παιδιά του τα έχωσε στα Τάρταρα, βαθιά στα έγκατα της γης. Αν και αυτή η κακή πράξη τον γέμιζε με ευχαρίστηση, η Γαία θύμωνε τόσο πολύ, που κάποια στιγμή ανάβλυσε ατσάλινο αδάμαντα, και το έδωσε στα παιδιά της να φτιάξουνε ένα τεράστιο δρεπάνι και να πολεμήσουν τον κακό πατέρα τους. Όμως κανείς δεν είχε το κουράγιο να κάνει αυτό το έγκλημα. Μόνο ο Κρόνος, ένας από τους Τιτάνες δεν δίστασε. Με την πρώτη ευκαιρία και καθώς ο Ουρανός έπεσε να κοιμηθεί πήρε το δρεπάνι και τον ευνούχισε. Από τις σταγόνες του αίματος που έπεσαν στην γη γεννήθηκαν οι τρεις Ερινύες, οι Γίγαντες και οι Μελιάδες Νύμφες, οι δαίμονες της εκδίκησης και της βιαιοπραγίας. 

Από το σπέρμα του αποκομμένου γεννητικού οργάνου που έπεσε στην θάλασσα γεννήθηκε η Αφροδίτη. Ο Κρόνος κυριάρχησε μέχρι που ο γιος του ο Δίας τον καθαίρεσε.
Νότιες σλαβικές γλώσσες

Οι Νότιες σλαβικές γλώσσες αποτελούν μία απο τις τρεις γεωγραφικές ομάδες  των σλαβικών γλωσσών. Υπάρχουν σήμερα περίπου 30 εκατομμύρια ομιλητές αυτών των γλωσσών, κυρίως στα Βαλκάνια.
Σανσόν

Το Σανσόν (γαλ. Chanson, τραγούδι) είναι γαλλική μουσική τέχνη τραγουδιού. Γνώρισε σημαντική επιτυχία τον 20ό αιώνα και αναδείχτηκε ως γαλλική παραλλαγή του διεθνούς δημοφιλούς τραγουδιού.

Ιστορική αναδρομή

Οι ρίζες του σανσόν πηγαίνουν πίσω, και χάνονται στον μεσαίωνα. Αρχικά διαμορφώθηκαν δύο παραλλαγές: η λόγια, αυλική, μεσαιωνική τέχνη των τρουβαδούρων, και η δημώδης, λαϊκή, έντεχνη μουσική. Το σημερινό γαλλικό τραγούδι σανσόν είναι καθαρά γαλλική έμπνευση. Άνθισε στις χώρες της περιοχής των Μπενελούξ, την Ελβετία, Γαλλία, Καναδά, καθώς και στην Ιταλία με την μορφή του Καντσόνε.
Ρόκκα Αμπατσιάλε

Ιστορία

Το αββαείο, χτισμένο στον ύστερο 11ο αιώνας, σχεδιάστηκε ως κάστρο για να επιβάλει έλεγχο επί της περιβάλλουσας κωμόπολης. Κατασκευάστηκε με οχυρώσεις, κελιά φυλακής, πύργο, διαμερίσματα, και ένα παρεκκλήσιο αφιερωμένο στον Απόστολο Θωμά. Το κάστρο έπαθε ζημιές από ένα σεισμό το 1349 και εγκαταλείφθηκε. Λεηλατήθηκε και έπαθε περισσότερες ζημιές από κατοίκους και έμεινε ακατοίκητο για πολλά χρόνια από τότε.
Το 1476, το κάστρο ανακαινήθηκε από τον καρδινάλιο Ροντρίγκο Βοργία που επέκτεινε τις οχυρώσεις για να αμύνονται το παλιότερο μέρος του κτιρίου. Σύμφωνα με κάποιους ιστορικούς, ο Καίσαρας Βοργίας και η Λουκρητία Βοργία γεννήθηκαν σε αυτό το κάστρο από την ερωμένη του Ροντρίγκο, Βαννόζα ντεϊ Καττανέι. Το κάστρο τελικά αγοράσθηκε από την οικογένεια Κολόννα.
To 1778, με διαταγή του Πάπα Πίου του Στ΄, ο αρχιτέκτονας Πιέτρο Καμπορέζε ανακαίνισε περισσότερο το κάστρο, αφαιρώντας μεσαιωνικά στοιχεία όπως τα κελιά φυλακής και οχυρώσεις, και προσθέτοντας περισσότερο σύγχρονα χαρακτηριστικά, όπως ένα μεγάλο ρολόι.  Το κτίριο έγινε ένα σύγχρονο κτίριο κατάλληλο για χρήση ως κατοικία του «ηγουμένου. Επίσης, το χρησιμοποίησαν ως κατοικία μακρυά από τη Ρώμη τρεις Πάπες: Πίος Ζ, Γρηγόριος ΙΣΤ και Πίος Θ.

Χαρακτηριστικά

Το συγκρότημα περιλαμβάνει τρία διακριτά κτίρια, το καθένα σχεδιασμένο με ένα διαφορετικό αρχιτεκτονικό στυλ. Πολλές από τις αρχικές νωπογραφίες παραμένουν άθικτες.
Νιλ Πιρτ

Ο Νιλ Πιρτ γεννήθηκε τον Σεπτέμβριο του 1952 στο Χάμιλτον του Οντάριο και ξεκίνησε μαθήματα τυμπάνων σε ηλικία 13 ετών. Στα τέλη της δεκαετίας του '60 επέλεξε την ροκ μουσική, με κύριες επιρροές τον Τζον Μπόναμ, τον Κιθ Μουν, τον Καρλ Πάλμερ, τον Μπιλ Μπρούφορντ και τον Μπάντι Ριτς.

Μετά από μία σύντομη διαμονή στην Αγγλία, επέστρεψε στον Καναδά στις αρχές της δεκαετίας του '70 και εντάχθηκε στους Rush, οι οποίοι μόλις είχαν τελειώσει την περιοδεία για την προώθηση του πρώτου τους άλμπουμ. Η προσθήκη του στο συγκρότημα, επέφερε αλλαγές στον ήχο τους, αφού υιοθέτησαν περισσότερα progressive στοιχεία σε σχέση με τις έντονες μπλουζ επιρροές που είχαν πιο πριν. Επίσης, ο Πιρτ ανέλαβε τον ρόλο του βασικού στιχουργού του συγκροτήματος.
Μετά από δύο ακόμη στούντιο κυκλοφορίες, οι Rush γνώρισαν διεθνώς επιτυχία με το concept άλμπουμ "2112". Οι στίχοι του δίσκου αναφέρονται στην ιστορία ενός νεαρού άνδρα, ο οποίος πολεμάει εναντίον ενός μελλοντικού κόσμου χωρίς ροκ μουσική. Η επιτυχία τους συνεχίστηκε με τα "A Farewell to Kings" (1977), "Hemispheres" (1978), "Permanent Waves" (1980) και "Moving Pictures" (1981). Το συγκρότημα συνέχισε να ηχογραφεί και να περιοδεύει, με τον Πιρτ να αποτελεί μεγάλη επιρροή σε μία γενιά νεότερων ντράμερ όπως ο Μάικ Πορτνόι, ο Τζέρι Γκάσκιλ, ο Τιμ Αλεξάντερ, κ.α..
Εκτός της ενασχόλησης του με την μουσική, ο Πιρτ έχει γράψει πέντε βιβλία, με τα "Radiance Over the Rockies" και "The Masked Rider" να περιγράφουν τις εμπειρίες του όταν ταξίδεψε σε διάφορα μέρη με το ποδήλατο του. Επίσης, συμμετείχε σε κυκλοφορίες προς τιμή του Μπάντι Ριτς, με τους Βuddy Rich Big Band.
Στα τέλη της δεκαετίας του '90, ο Πιρτ πέρασε μία ιδιαίτερα δύσκολη περίοδο, όταν σε διάστημα ενός έτους έχασε την κόρη και την σύζυγο του. Το 2001, επέστρεψε στην ενεργό δράση με τους Rush και παντρεύτηκε την φωτογράφο Κάρι Νατάλ, με την οποία έχει μία κόρη.
Καουμπόισσα (στάση σεξ)

Γυναίκα από πάνω (ή woman on top ή cowgirl ή ελληνιστί καουμπόισσα) ονομάζεται μία ομάδα στάσεων του σεξ, οι οποίες εμπεριέχουν αρκετούς τρόπους εκτέλεσης. Το βασικό στοιχεία τους ωστόσο είναι ότι ο άνδρας βρίσκεται ξαπλωμένος ανάσκελα και η γυναίκα από πάνω του, η οποία μπορεί είτε να στραμμένη προς στο πρόσωπο του είτε να έχει γυρισμένη την πλάτη, με τον άντρα να έχει διεισδύσει το πέος του στον κόλπο ή, ακόμα, και στον πρωκτό.
Το "καουμπόισσα" προέρχεται από την εικόνα που δίνεται όταν η γυναίκα βρίσκεται άνωθεν, καθώς μοιάζει με αναβάτη επάνω σε άλογο. Πρόκειται για μία από της στάσεις που προσδίνουν μία συνεργατική και δεκτική "ανωτερότητα" στο σεξ. Κοινή παραλλαγή της στάσης είναι η ανάποδη καουμπόισσα. Πρόκειται για μία στάση με μικρό βαθμό δυσκολίας, που είναι δυνατό αμφότεροι οι σύντροφοι να βρεθούν σε οργασμό. Βάσει των Μάστερς και Τζόνσον, πρόκειται για την προάγγελο της στάσης, όπως την ονόμασαν, lateral coital position (πλευρική στάση).
Γενικότερα, πρόκειται για μία από τις πιο δημοφιλείς στάσεις του σεξ, ειδικότερα για τις γυναίκες, οι οποίες αποκτούν τη δυνατότητα να θωπεύουν και την κλειτορίδα τους, εκτός από τον γενικότερο έλεγχο που τους προσδίδει η στάση. Η συγκεκριμένη στάση είναι μία από τις λίγες, στις οποία η γυναίκα αποκτά τον ρόλο του ενεργού συντρόφου, κατά τη διάρκεια της σεξουαλικής πράξης.
Η στάση αυτή φαίνεται πως είναι η πιο επικίνδυνη σωματικά για τον άντρα καθώς είναι υπεύθυνη για τις περισσότερες περιπτώσεις κατάγματος πέους. Το γεγονός αυτό πιθανότατα οφείλεται στο γεγονός ότι η ορμή της γυναίκας προς τα κάτω κατά τη συνεύρεση σε συνδυασμό με απροσεξία μπορεί να προκαλέσει τραυματισμό στο πέος και γι' αυτό τον λόγο συνιστάται να είναι ιδιαιτέρως προσεκτική.
Νότια Στοά

Νότια Στοά Ι

Η Νότια Στοά ήταν στοά στην αρχαία Αθήνα. Βρίσκονταν στην νότια πλευρά της αρχαίας αγοράς, μεταξύ της Ηλιαίας και του Εννεάκρουνου. Είχε προσανατολισμό βορειοδυτικά-νοτιοανατολικά. Κτίστηκε περίπου το 425-400 π.Χ. και χρησιμοποιήθηκε μέχρι το 150 π.Χ., όταν κτίστηκε δεύτερη στο ίδιο σημείο. Ήταν διακοσμημένη με διπλή κιονοστοιχία, εξωτερική με 44 κίονες και εσωτερική με 22. Οι κίονες ήταν δωρικού ρυθμού, με άνοιγμα στην βόρεια πλευρά. Εσωτερικά διαιρούνταν σε δεκαέξι διαφορετικούς χώρους, από τους οποίους οι περισσότεροι χρησιμοποιούνταν για συμπόσια.
Η ταύτιση του κτίσματος ως εμπορικού στηρίζεται αποκλειστικά στο σχέδιό του και στα σωζόμενα αρχιτεκτονικά κατάλοιπα, καθώς και στον μεγάλο αριθμό νομισμάτων (περίπου 240) – κυρίως χάλκινων – που βρέθηκαν επί τόπου και ίσως να προέρχονταν από το γειτονικό Νομισματοκοπείο.
Τα θυρώματα όλων των δωματίων-καταστημάτων είχαν έκκεντρη τοποθέτηση. Η διαμόρφωση αυτή δεν οφείλεται σε λανθασμένη ή ελλιπή σχεδίαση αλλά ήταν εκούσια και υιοθετήθηκε για να δημιουργήσει διαστήματα κατάλληλα για την υποδοχή πάγκων ή ανακλίντρων, γεγονός που καθιστά πιθανή την χρήση του κτιρίου και ως χώρου εστίασης. Δεδομένου ότι τα μέλη της Βουλής και οι άρχοντες σιτίζονταν με δημόσια δαπάνη, έχει διατυπωθεί η πρόταση ότι η Νότια Στοά Ι ενδέχεται να λειτούργησε παράλληλα ως έδρα μιας από τις δεκάδες κρατικές επιτροπές και συμβούλια που ήταν επιφορτισμένα με την άσκηση ποικίλων καθηκόντων σε καθημερινή βάση. Την άποψη αυτή ενισχύει επιγραφή του 222/1 π.Χ., που ανευρέθηκε σε ένα από τα δωμάτια και αποτελεί ένα αρχείο-κατάλογο των μετρονόμων, των επιθεωρητών των μέτρων και των σταθμών της πόλης.

Νότια Στοά ΙΙ

Οικοδομήθηκε εν μέρει πάνω στα ερείπια της πρώτης στοάς. Είχε διαφορετικό προσανατολισμό από τη πρώτη στοά και ήταν παράλληλη με τη μέση στοά, και είχε κυρίως διοικητικές χρήσεις. Βρίσκόταν σε χαμηλότερο υψόμετρο από την πρώτη στοά, έτσι λοιπόν απαιτήθηκε η εκσκαφή βράχων για την κατασκευή της. Στο σημείο όμως εκείνο βρισκόταν υπόγεια ύδατα. Το γεγονός αυτό οδήγησε τους κατασκευαστές να σχεδιάσουν και να χτίσουν υπόγειο σύστημα αγωγών. Η ευρύτερη περιοχή που βρισκόταν η στοά, ονομαζόταν Νότια Πλατεία.
Η κατασκευή της στοάς οδήγησε σε περαιτέρω αλλαγές στη βορειοανατολική γωνία της Αγοράς. Τα υλικά κατασκευής της Νότιας Στοάς ΙΙ προήλθαν από το Τετράγωνο Περιστύλιο, το οποίο είχε κατεδαφιστεί, προκειμένου στη θέση του να χτιστεί η στοά του Αττάλου.
Το κτήριο καταστράφηκε κατά πάσα πιθανότητα από την επιδρομή του Σύλλα, το 86 π.Χ. Δεν χτίστηκε ξανά. Διατηρήθηκε μόνο το κρηπίδωμα. Ο χώρος που βρισκόταν η στοά καταλήφθηκε από εργαστήρια μαρμάρου, κεραμικής και χυτήρια.

Χαρακτηριστικά

Οι διαστάσεις της στοάς είναι 93x8,50 μ. Στηρίζεται σε κρηπίδωμα δύο επιπέδων. Διαθέτει μια εξωτερική δωρική κιονοστοιχία, χωρίς δωμάτια. Οι ραβδωτοί κίονες βρίσκονται σε αποστάσεις 3,01 μ. μεταξύ τους, και διατηρούν τα μετακιόνια διαστήματα του περιστυλίου. Επίσης διατηρείται και το πλάτος της κιονοστοιχίας από τον εξωτερικό τοίχο έως το στυλοβάτη, το οποίο ισούται με 8,50 μ. Το υλικό που χρησιμοποιήθηκε είναι σκληρός γκρίζος πωρόλιθος.
Azimuth (αεροπορική εταιρεία)

Ιστορία

Λόγω της συγχώνευσης της Donavia με την Rossiya Airlines το 2016, η πόλη του Ροστόφ επί του Ντον έχασε την κύρια αεροπορική εταιρεία, παρόλο που η Rossiya συνέχισε τις πτήσεις που είχε προηγουμένως η Donavia. Δεδομένου ότι η πόλη Ροστόφ-ον-Ντον επιλέχθηκε ως μία από τις πόλεις-διοργανωτές για το Παγκόσμιο Κύπελλο Ποδοσφαίρου 2018 στη Ρωσία, υπήρξε μια αντιληπτή ανάγκη για νέα αεροπορική εταιρεία που θα παρέχει ποιοτικές πτήσεις για να συνδέσει τις πόλεις της Νότιας Ρωσίας και της Κεντρικής Ρωσίας .  Η Azimuth εγγράφθηκε ως νομικό πρόσωπο στο Κρασνοντάρ, αλλά επανεγγράφθηκε στο Ρόστοφ-ον-Ντον τον Φεβρουάριο του 2017, με τους μετόχους να είναι συνιδιοκτήτες του Διεθνούς Αεροδρομίου Vnukovo Vitaly Vantsev, Pavel Udod και Pavel Ekzhanov.   
Τον Μάρτιο του 2017, υπογράφηκαν συμβάσεις για την παράδοση τεσσάρων περιφερειακών αεριωθούμενων αεροσκαφών Sukhoi Superjet 100 (SSJ100). Μια άλλη σύμβαση υπογράφηκε για την παράδοση τεσσάρων επιπλέον SSJ100. Η παράδοση του αεροσκάφους άρχισε τον Ιούλιο του 2017, ενώ η αεροπορική εταιρεία έλαβε το πρώτο αεροσκάφος SSJ100 στις 7 Ιουλίου μέσω της κρατικής εταιρείας leasing leasing (GTLK).  Η αεροπορική εταιρεία σχεδιάζει να αυξήσει περαιτέρω το στόλο σε 16 αεροσκάφη.  
Στις 18 Αυγούστου 2017, η αεροπορική εταιρεία έλαβε πιστοποιητικό αερομεταφορέα (AOC) δίνοντας στην αεροπορική εταιρεία την άδεια να αρχίσει πτήσεις     προς το Καλίνινγκραντ, Τσελιαμπίνσκ, Βόλγκογκραντ, Αστραχάν, Σουργκούτ και Γκελέντζικ, καθώς και διεθνείς διαδρομές όπως το Ερεβάν, την Πράγα, τη Φρανκφούρτη, την Κωνσταντινούπολη και το Τελ Αβίβ που προγραμματίζονται να εισέλθουν στο δίκτυο διαδρομών του Azimuth μέχρι το 2021  
Στις 7 Δεκεμβρίου 2017, η αεροπορική εταιρεία Azimuth μετέφερε επισήμως όλες τις πτήσεις από το αεροδρόμιο Rostov-on-Don στο διεθνές αεροδρόμιο Platov .   
Η αεροπορική εταιρεία Azimuth ξεκίνησε επίσημα διεθνείς πτήσεις στις 29 Σεπτεμβρίου 2018, όταν άρχισε να προσφέρει εβδομαδιαίες πτήσεις προς το Bishkek του Κιργιζίας . Στις 1 Οκτωβρίου 2018, η Azimuth πραγματοποίησε την πρώτη πτήση στο Ερεβάν, Αρμενία, ξεκινώντας ένα πρόγραμμα που τώρα προσφέρει τρεις υπηρεσίες την εβδομάδα. Η αεροπορική εταιρεία, η οποία έλαβε τον πιστοποιητικό αερομεταφορέα (AOC) τον Αύγουστο του 2017, απαλλάσσεται από την απαίτηση ότι οι ρωσικές αεροπορικές εταιρείες πρέπει να αποδείξουν τουλάχιστον δύο χρόνια επιτυχημένων εγχώριων δραστηριοτήτων πριν τους επιτραπεί να εκτελούν διεθνείς πτήσεις. Αυτό οφείλεται στο γεγονός ότι η απαίτηση αυτή δεν ισχύει για τις χώρες της Ευρασιατικής Οικονομικής Ένωσης, μεταξύ των οποίων και η Αρμενία και το Κιργιζιστάν.

Branding

Το λογότυπο και η σχεδίαση του Azimuth σχεδιάστηκαν από την Asgard Branding με έδρα την Αγία Πετρούπολη . Σύμφωνα με τους σχεδιαστές, το λογότυπο συμβολίζει τον ήλιο, τη θάλασσα, τον ουρανό και τη νότια φιλοξενία.

Προορισμοί

Από τον Οκτώβριο του 2018, η Azimuth Airlines πραγματοποιεί πτήσεις σε 23 εγχώριους προορισμούς και 2 διεθνείς προορισμούς σε τρεις χώρες της Ευρασίας : Ρωσία, Αρμενία και Κιργιζία .
Kung Fu Panda

Πλοκή

Η πλοκή περιστρέφεται γύρω από ένα πελώριο πάντα που ονομάζεται Πο που φιλοδοξεί να γίνει δάσκαλος Κουνγκ Φου, τοποθετημένο σε μια εκδοχή της αρχαίας Κίνας που κατοικείται από ανθρωπόμορφα ζώα που μιλάνε. Όταν ένας κακός πολεμιστής του Κουνγκ Φου προφητεύεται για να δραπετεύσει μετά από είκοσι χρόνια στη φυλακή, ο Πο ονομάζεται άθελά του ως ο επιλεγμένος που προορίζεται να τον νικήσει και να φέρει την ειρήνη στη γη, τόσο για την καταστροφή των κατοίκων του όσο και για τους πολεμιστές Κουνγκ Φου.

Ιδέα

Η ιδέα για την ταινία σχεδιάστηκε από τον Michael Lachance, στέλεχος της DreamWorks Animation. Η ταινία προοριζόταν αρχικά να είναι παρωδία, αλλά ο σκηνοθέτης Stevenson αποφάσισε αντ'αυτού να δημιουργήσει μια ταινία δράσης wuxia κωμωδίας που ενσωματώνει το ταξίδι του αρχαίου αφηγηματικού αρχέτυπου για τον πρωταγωνιστικό χαρακτήρα.
Μονιάτης

Τοποθεσία

Ο Μονιάτης βρίσκεται 30 χιλιόμετρα βορειοδυτικά της Λεμεσού. Βρίσκεται σε υψόμετρο 730 μέτρων πάνω από την επιφάνεια της θάλασσας. Στα ανατολικά συνορεύει με το Πελένδρι, στα βόρεια με τον Αμίαντο, στα βορειοδυτικά με τις Πλάτρες, στα νοτιοδυτικά με το Πέρα Πεδί και στα νότια με την Κουκά και την Τριμίκλινη.

Ιστορία

Ο Μονιάτης εμφανίζεται στους ενετικούς χάρτες. Ο Γεώργιος Βουστρώνιος αναφέρει ότι ήταν φέουδο του Αλέξανδρου Καππαδόκη. Ο Φλώριος Βουστρώνιος αναφέρει ότι μεταξύ 1464 και 1468 το φέουδο άνηκε στον Μούτιο ντε Κωνστάνζο.
Ο οικισμός του Μονιάτη δημιουργήθηκε στα μέσα του 18ου αιώνα, μετά την διάλυση του οικισμού του Σαϊττά και την μετακίνηση των κατοίκων του βορειότερα, στην περιοχή του Μονιάτη. Στη σημερινή εποχή, η περιοχή Σαϊττάς περιλαμβάνεται στα διοικητικά όρια του Μονιάτη.
Το χωριό διασχίζεται από ένα ποτάμι το οποίο διαχωρίζει την ελληνική από την τουρκική συνοικία του χωριού.

Μοναστήρι Τιμίου Προδρόμου

Στα διοικητικά όρια του Μονιάτη περιλαμβάνεται το μοναστήρι του Τιμίου Προδρόμου το οποίο κατασκευάστηκε το 1468, στη περιοχή του Μέσα Ποταμού.
Α΄ κατηγορία ποδοσφαίρου ανδρών Κύπρου 2015-16

Σύστημα διεξαγωγής

Στο πρωτάθλημα της Α΄ κατηγορίας 2015-16 συμμετείχαν 14 ομάδες, καθότι την προηγούμενη περίοδο αποφασίστηκε η αύξηση τους από 12 σε 14.
Διεξήχθη σε δύο φάσεις. Στην πρώτη φάση, όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Μετά την ολοκλήρωση των 26 αγωνιστικών (Α΄ φάση) οι δύο τελευταίες ομάδες υποβιβάστηκαν στη Β΄ κατηγορία 2016–17 και οι υπόλοιπες συμμετείχαν σε 2 ομίλους (ανάλογα με τη θέση τους) και έδωσαν αγώνες  κατάταξης (Β΄ φάση). Στους αγώνες μεταφέρθηκαν τα αποτελέσματα, οι βαθμοί και τα τέρματα της Α΄ φάσης. 
Οι ομάδες στις θέσεις 1-6 διαγωνίστηκαν για την κατάκτηση του πρωταθλήματος και τις θέσεις που οδηγούσαν στα πρωταθλήματα Ευρώπης. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχθηκε η ομάδα που συγκέντρωσε τους περισσότερους βαθμούς. Η πρωταθλήτρια ομάδα εξασφάλισε τη συμμετοχή της στο ΟΥΕΦΑ Τσάμπιονς Λιγκ 2016-17. Επιπλέον, οι ομάδες που τερμάτισαν στη δεύτερη και τρίτη θέση εξασφάλισαν τη συμμετοχή τους στο ΟΥΕΦΑ Γιουρόπα Λιγκ 2016–17.
Οι ομάδες στις θέσεις 7-12 αναμετρήθηκαν αναμεταξύ τους από δύο φορές, μία εντός και μία εκτός έδρας. Η τελευταία ομάδα υποβιβάστηκε στη Β΄ κατηγορία 2016–17.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 2014-15, στο πρωτάθλημα της περιόδου 2015-16 συμμετείχαν οι τρεις πρώτες ομάδες του πρωταθλήματος Β΄ κατηγορίας 2014-15 Ένωσις Νέων Παραλιμνίου, Πάφος FC και Άρης Λεμεσού. Στο πρωτάθλημα δεν συμμετείχε ο Οθέλλος Αθηαίνου που είχε υποβιβαστεί στο πρωτάθλημα Β΄ κατηγορίας 2015-16.
Sucker Punch

Πλοκή

Στη δεκαετία του '60, ένα 20χρονο κορίτσι, με το παρατσούκλι "Μπέιμπιντολ" (Έμιλυ Μπράουνινγκ), εισάγεται από τον πατριό της στο ίδρυμα Lennox House, για άτομα με ψυχικές διαταραχές, αφού την κατηγορεί για το θάνατο της μικρότερης αδερφής της. Ο πατριός της δωροδοκεί το φύλακα του ασύλου Μπλου Τζόουνς (Όσκαρ Άιζακ), με σκοπό να γίνει λοβοτομή στην Μπέιμπιντολ, ώστε να μην θυμάται τα πραγματικά γεγονότα, αλλά και να μην διεκδικήσει ποτέ την περιουσία της πεθαμένης μητέρας της. Στις επόμενες 5 ημέρες που μεσολαβούν μέχρι την εγχείρηση, η Μπέιμπιντολ δημιουργεί φανταστικούς κόσμους μέσα από τους οποίους προσπαθεί να βρει διέξοδο και να δραπετεύσει.

Box office

Με προϋπολογισμό 82.000.000 δολάρια, το Sucker Punch έκανε άνοιγμα τριημέρου στην 2η θέση με 19 εκατομμύρια δολάρια. Συνολικά απέφερε 36,3 στο αμερικανικό box office και 53,4 εκατομμύρια δολάρια στον υπόλοιπο κόσμο. Παγκοσμίως απέφερε 89,7 εκατομμύρια δολάρια.
Δερύνεια

Τοποθεσία

Η Δερύνεια είναι χτισμένη σε υψόμετρο 60 μέτρων, σε απόσταση 5 χιλιομέτρων από την Αμμόχωστο. Στα βόρεια συνορεύει με τον Δήμο Αμμοχώστου, στα βορειοδυτικά με την Αχερίτου, στα δυτικά με το Φρέναρος, στα νοτιοδυτικά με τη Σωτήρα και στα νότια με το Παραλίμνι. Το ανατολικό μέρος της διοικητικής του έκτασης είναι παραθαλάσσιο.

Ιστορία

Σύμφωνα με πηγές, ο οικισμός της Δερύνειας υπάρχει εδώ και 700 χρόνια. Ωστόσο, ευρήματα αρχαιολογικών ανασκαφών υποδεικνύουν ότι ο οικισμός πιθανότατα υπήρχε από παλαιότερα.
Στη σύγχρονη ιστορία της Δερύνειας, κατά τη διάρκεια της τουρκικής εισβολής του 1974, ο τουρκικός στρατός κατέβαλε το 70% της διοικητικής έκταση της. Το έδαφος αυτό ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου. Το μέρος που κατέχεται από τον τουρκικό στρατό ονομάζεται Κάτω Δερύνεια.
Στις 6 Ιουνίου 1963 πραγματοποιήθηκε δημοψήφισμα μεταξύ των κατοίκων, οι οποίοι ψήφισαν υπέρ της αναβάθμισης του Συμβουλίου Βελτιώσεως (πρόδρομος των Κοινοτικών Συμβουλίων) σε δήμο. Ο Δήμος Δερύνειας λειτούργησε από την 6η Ιανουαρίου 1994.

Αθλητικά σωματεία και αθλητικές εγκαταστάσεις

Γνωστό αθλητικό σωματείο της περιοχής είναι η Αναγέννηση Δερύνειας, η οποία διατηρεί ποδοσφαιρικό και πετοσφαιρικό (ανδρών και γυναικών) τμήμα. Η ποδοσφαιρική ομάδα χρησιμοποιεί ως έδρα το Στάδιο Αναγέννησης Δερύνειας και η πετοσφαιρική ομάδα την Κλειστή Αίθουσα Αναγέννησης Δερύνειας.